SKRIFTLIG FORESPØRGSEL E-3190/00

af Brigitte Langenhagen (PPE-DE) til Kommissionen

(12. oktober 2000)

Om: Gartneriernes energiomkostninger, uens konkurrencevilkår

Som følge af de hastigt stigende energipriser får bl.a. også de nordtyske gartnerier, der dyrker mange af sine produkter i væksthuse, stadig sværere ved at klare sig. På grund af skatte- og afgiftsfordele i f.eks. Nederlandene forvrides konkurrencen ekstremt i disse snævert sammenkædede regioner. Ifølge mine undersøgelser har tyske gartnerier i det tysk-nederlandske grænseområde som følge af oliekoncernernes prispolitik og højere moms mere end dobbelt så høje energiomkostninger som de nederlandske konkurrenter. De stigende energipriser kan på grund af den hårde konkurrence ikke via priserne læsses over på forbrugerne. Den allerede eksisterende konkurrencefordrejning som følge af den manglende skatte- og afgiftsharmonisering i Europa bliver som følge af de stigende energipriser nu endnu mere markant og truer på forskellig vis diverse brancher og erhvervsgrene.

Kommissionen bedes derfor besvare følgende spørgsmål:

1. Er Kommissionen klar over den prekære konkurrencesituation i gartneribranchen?

2. Hvad agter Kommissionen at gøre for at afskaffe eller svække konkurrencefordrejningerne i Europa?

3. Hvad vil Kommissionen gøre mod oliekoncernernes forskellige prispolitik i de enkelte medlemsstater?

4. Vil Kommissionen gribe ind mod medlemsstaternes åbenlyse subventionering af enkelte brancher? I bekræftende fald med hvilke foranstaltninger?

5. Vil Kommissionen fremme harmoniseringen af de forskellige momssatser?

Svar afgivet på Kommissionens vegne af Franz Fischler

(14. december 2000)

1. Kommissionen evaluerer med regelmæssige mellemrum udviklingen inden for landbrugssektoren, herunder også gartnerisektoren.

2. og 3. Forskelle i skattesystemer kan medføre forskellige konkurrencesituationer for virksomheder i forskellige medlemsstater. Ifølge traktatens artikel 93 (tidligere artikel 99) påhviler det Rådet at træffe afgørelse (enstemmigt) om skattespørgsmål. Rådet behandler for tiden et forslag fra Kommissionen til et rådsdirektiv om omstrukturering af EF-rammerne for beskatning af energiprodukter(1).

Hvis beskatningen opfylder betingelserne i EF-traktatens artikel 87, stk. 1 (tidligere artikel 92), dvs. hvis den er selektiv (f. eks. en særlig sats for visse virksomheder eller produktionsgrene), skal Kommissionen føre statsstøttekontrol med den.

Hvis energileverandører indgår en aftale om priser eller markedsandele i et bestemt område, kan der være tale om overtrædelse af EF-traktatens artikel 81 (tidligere artikel 85). Råder det ærede medlem over oplysninger, der antyder, at en sådan aftale findes, opfordres hun til at meddele Kommissionen oplysningerne, så de kan undersøges nærmere.

4. Kommissionen har ikke kendskab til statsstøtte vedrørende energiomkostninger i landbrugssektoren bortset fra den nuværende fritagelse for den tyske økoafgift, som også store drivhuse nyder godt af (godkendt som statsstøtte N 575/99) og den nuværende fritagelse for den nederlandske CO2-afgift (godkendt som statsstøtte N 589/B/98). Så vidt Kommissionen ved, nyder den nederlandske gartnerisektor ikke godt af nogen præferencebehandling på energimarkedet.

5. Hvad moms angår, gælden standardsatsen ifølge EF-bestemmelserne for energi. Standardsatsen er på 16 % i Tyskland og 17,5 % i Nederlandene. Beskattede virksomheder kan desuden få moms på energi refunderet. I forbindelse med den nye momsstrategi(2) vil reglerne og undtagelserne for momssatser blive revideret og rationaliseret på mellemlang sigt.

(1) EFT C 139 af 6.5.1997.

(2) KOM(2000) 348 endelig udg.